**ПРИЈЕДЛОГ**

На основу члана 49. (1). Закона о заштити и спасавању у ванредним ситуацијама ("Службени гласник Републике Српске", број 121/12 и 46/17), члана 60. тачке 10. Статута Града Добој ("Службени гласник града Добој", број 1/17), Градоначелник доноси:

**ОДЛУКУ О ОДРЕЂИВАЊУ ПОВЈЕРЕНИКА И ЗАМЈЕНИКА ПОВЈЕРЕНИКА ЗАШТИТЕ И СПАСАВАЊА НА ПОДРУЧЈУ ГРАДА ДОБОЈ**

Члан 1.

Овом одлуком одређује се начин избора, именовања, послови, задаци и начин рада повјереника и замјеника повјереника заштите и спасавања.

Члан 2.

Повјереници и замјеници повјереника заштите и спасавања, спадају у организовану структуру система заштите и спасавања (снаге за заштиту и спасавање), именују се у насељеним мјестима, у дијелу насељеног мјеста, стамбеним зградама, Републичким органима управе и другим органима, привредним друштвима и другим правним лицима у којима није формиран Штаб за ванредне ситуације.

Члан 3.

Одјељење за цивилну заштиту предлаже повјеренике и замјенике повјереника, о томе води евиденцију, врши обучавање, оспособљавање и учествује у набавци средстава и опреме за заштиту и спасавање, прати њихове послове и начин рада.

Члан 4.

За повјереника и замјеника повјереника могу се именовати радно и здравствено способни грађани, мушкарци од 18 до 60 година старости, односно жене од 18 до 55 година. За повјеренике заштите и спасавања мјесних заједница именује се предсједници Савјета мјесних заједница, а за замјенике повјереника један од чланова Савјета мјесних заједница, уколико испуњавају услове из наведене старосне границе.

Члан 5.

Градоначелник Града Добој, посебним Рјешењем, именује и разрјешава Повјеренике и замјенике повјереника.

Члан 6.

Повјереници и замјеници повјереника обавезани су да се одазову позиву надлежнг органа заштите и спасавања града Добој и да учествује у припремању становништва на организовању и спровођењу заштите и спасавања на подручју гдје су именовани. По позиву надлежног градског органа за заштиту и спасавање, за извршавање послова и задатака заштите и спасавања, повјереници и замјеници повјереника, имају право на новчану накнаду прописану чланом 35. Закона о заштити и спасавању у ванредним ситуацијама.

 **Послови и задаци повјереника и замјеника повјереника заштите и спасавања**

 Члан 7.

Повјереници и замјеници повјереника, су овлаштени да на подручју за које су задужени, обављају организацијске и друге послове који се односе на припрему грађана за заштиту и спасавање, да лично учествују на предузимању мјера заштите и спасавања, да за вријеме опасности и отклањања посљедица од настанка опасности учествују на пружању помоћи и спасавању настрадалих и угрожених људи и материјалних добара на угроженом подручју.

 У остваривању циљева из 1.става овог члана, повјереници и замјеници повјереника заштите и спасавања обављају сљедеће послове и задатке да:

**1) у фази превентивне заштите и спасавања** (у сарадњи, по упутсвима и под надзором Одјељења за цивилну заштиту, као и у сарадњи са Савјетом мјесних заједница на чијем се подручју налазе насељена мјеста).

-упознају грађане са врстама елементарних непогода и других несрећа, које на основу процјене угрожености града Добој, могу угрозити подручја на којим грађани живе и мјерама које они лично требају предузимати због спречавања настанка одређене елементарне непогоде или друге несреће, или како би се ублажило њихово дјеловање;

- упознају грађане са прописаним средствима, неопходним за личну заштиту и начином набавке, као и о другим средствима која су неопходна за предузимање мјера у фази ризика од опасностии, у вези с тим, дају упуства о начину смјештаја и чувања тих средстава;

 - предузимају активности да се грађани одазову на обуку која се односи на припрему и провођење личне и узајамне заштите, као и начин провођења задатака заштите и спасавања предвиђених Планом и програмом обуке. Након обављене обуке воде одговарајуће евиденције о обучености грађана;

-учествују у припремању и извођењу вјежби и других практичних облика обуке грађана из области заштите и спасавања, на тему личне, узајамне и колективне заштите и заштите и спасавања;

-предузимају мјере и активности како би се обезбиједио одговарајући простор за смјештај и чување средстава за колективну заштиту, као и других средствава намијењених за заштиту и спасавање и воде рачуна о њиховој исправности;

-предузимају мјере и активности како би грађани проводили превентивне мјере заштите које су од значаја за спречавање настанка елементарне и друге несреће која може угрозити живот и здравље људи, стамбене и друге објекте и имовину, на подручју на којем грађани живе, као што је заштита од поплава, пожара, клизишта, мина и других несрећа, као и спровођење мјера које се односе на заштиту животне средине и друге активности које су у функцији заштите и спасавања на подручју за које је повјереник и замјеник повјереника задужен;

 -предузимају мјере и радње да се грађани упознају са знацима за узбуњивање и са задацима које они требају предузети када се да знак за узбуњивање и обезбјеђују да се у свим стамбеним зградама на простору мјесних заједница истакну на видном мјесту знаци за узбуњивање и

 -обављају и друге послове превентивне заштите које одреди Одјељење за цивилну заштиту, Градоначелник и Градски штаб за ванредне ситуације.

**2) у фази ризика од опасности**

- одмах по настанку природне или друге несреће, а у зависности од врсте непогоде и несреће, предузимају мјере да грађани на вријеме приступе провођењу личне и узајамне заштите своје породице и имовине и да учествују у извршавању задатака на спасавању угрожених и настрадалих људи и материјалних добара, да те активности предузимају по наређењу Штаба за ванредне ситуације који руководи акцијама заштите и спасавања на угроженом подручју,

-предузимају мјере да грађанима на вријеме дају средства са којима располажу, а која се могу користити у спасавању повријеђених и угрожених људи и отклањању посљедица од тих непогода и несрећа и врше распоред тих средстава према приоритетима на подручја на којима је њихово коришћење неопходно,

 -предузимају мјере да грађани обавезно провјере стање исправности својих средстава за личну и узајамну заштиту и колективну заштиту и предузимају мјере да се та средства доведу у исправно стање.

-упознају грађане о обавезном ангажовању на обављању задатака заштите и спасавања које нареди Штаб за ванредне ситуације.

 **3) у фази отклањања посљедица**

-организују спровођење мјера које ће грађанима помоћи да санирирају посљедице које они својим активностима могу санирати на подручју на којем се налази њихова имовина и материјална добра. Које ће се мјере организовати зависи од врсте посљедица које су настале од елементарне непогоде и друге несреће на угроженом подручју, као и мјера које нареди Штаб за ванредне ситуације који води акције заштите и спасавања на том подручју и

- врше и друге послове и задатке које одреди Штаб за ванредне ситуације.

 **Начин рада повјереника заштите и спасавања**

Члан 8.

У фази за вријеме ризика од опасности и фази отклањања посљедица насталих од елементарне непогоде и друге несреће, повјереници и замјеници повјереника, послове и задатке из члана 7. (2). и (3). ове Одлуке, почињу обављати од момента сазнања да пријети опасност од настанка елементарне непогоде и друге несреће, на подручју за које су задужени, или када Градоначелник прогласи ванредну ситуацију и стање елементарне непогоде и друге несреће. Одмах предузимају мјере и активности како би грађани приступили заштити и спасавању људи и материјалних добара који су угрожени или могу бити угрожени. На отклањању посљедицa организују становништво ради вршења санације подручја која су захваћена елеметарном непогодом и другом несрећом, пружају неопходну помоћ угроженом и настрадалом становништву, организују становништво на спровођењу здравствених и хигијенско- епидемиолошких мјера, организују становништво за заштиту и збрињавање животиња, организују пунктове за прихват хуманитарне помоћи и подјелу помоћи грађанима, воде и остале активности на подручју за које су задужени и у тим активностима обезбјеђују провођење наредби Штаба за ванредне ситуације. Све активности се предузимају до тренутка док Штаб за ванредне ситуације не нареди престанак активности.

**ПРЕЛАЗНЕ И ЗАВРШНЕ ОДРЕДБЕ**

Члан 9.

 Ова Одлука ступа на снагу осмог дана од дана објављивања у ''Службеном гласнику града Добој“.

Члан 10.

Даном ступања на снагу ове Одлуке, престаје да важи Одлука о одређивању повјереника заштите и спасавања у мјесним заједницама града Добој, број: 02-022-1311/13 од 04.12.2013. године.

**РЕПУБЛИКА СРПСКА ГРАД ДОБОЈ ГРАДОНАЧЕЛНИК**

Број:\_\_\_\_\_\_\_\_\_\_\_\_\_\_\_\_\_\_\_ ПРЕДСЈЕДНИК СКУПШТИНЕ

Добој,\_\_\_\_\_\_\_\_\_\_\_\_\_\_\_\_\_\_\_ Милош Букејловић

**ОБРАЗЛОЖЕЊЕ**

Правни основ за доношење Одлуке о одређивању повјереника и замјеника повјереника заштите и спасавања на подручју града Добој, (у даљем тексту Одлука), садржан је у одредбама члана 49. Закона о заштити и спасавању ванредним ситуацијама (''Сл. гласник РС'', број 121/12 и 46/17), којим је регулисано да се повјереници и замјеници повјереника заштите и спасавања одређују у насељеним мјестима, у дијелу насељеног мјеста, стамбеним зградама, републичким органима управе и другим органима, привредним друштвима и другим правним лицима у којима није формиран Штаб за ванредне ситуације. Разлог за доношење нове Одлуке је да се иста усклади са измјенама и допунама Законом о заштити и спасавању у ванредним ситуацијама и да се прилагоди Процјени угрожености од елементарне непогоде и друге несреће града Добој.

 **ОБРАЂИВАЧ ПРЕДЛАГАЧ**

**ОДЈЕЉЕЊЕ ЗА ЦИВИЛНУ ЗАШТИТУ ГРАДОНАЧЕЛНИК**